Bahan cetakan ini mengandungi
ayat al-Quran jangan pijak/langkah

ABDUL AZIZ HUSSIN

JABATAN KEMAJUAN ISLAM MALAYSIA

Cetakan Pertama 1998
Cetakan Kedua 2014

© Jabatan Kemajauan Islam Malaysia, 1998

Hakcipta terpelihara. Tidak dibenarkan mengeluar ulang mana-mana
bahagian isi kandungan buku ini dalam apa jua bentuk dan dengan
apa cara pun sama ada secara elektronik, fotokopi, mekanik, rakaman
atau lain-lain sebelum mendapat izin bertulis daripada Ketua Pengarah,
Jabatan Kemajuan Islam Malaysia, Kuala Lumpur. Rundingan tertakluk
kepada royalti dan honorarium.

Perpustakaan Negara Malaysia
Data Pengkatalogan-dalam-Penerbitan

Diterbitkan oleh:
Jabatan Kemajuan Islam Malaysia

2014

Grafik kulit & dicetak oleh:
PERCETAKAN BUMI RESTU SDN. BHD.

No 17-1 Jalan Cecawi 6/33
Seksyen 6, Kota Damansara

47810 Petaling Jaya, Selangor
Tel : 03-6142 6786    Faks : 03-6142 4586

Email : bumires2kl@gmail.com

Kandungan

PRAKATA ix

bab 1  SUATU TEMPAT BERNAMA KAABAH 1
 Pengenalan 1
 Bukti Pentingnya Kaabah 2
 Sebab Dipanggil Kaabah 7
 Kaabah Sebagai Tempat Permulaan Perkembangan
 Kota Makkah 11

bab 2  KAABAH 17
 Pengenalan 17
 Ukuran Kaabah 18
 Asal Kaabah 19
 Pembinaan Dan Pembaikan Kaabah 20
 •  Pembinaan Oleh Malaikat 21
 •  Pembinaan Oleh Nabi Adam AS 22
 • Pembinaan Oleh Nabi Nuh AS 23
 • Pembinaan Oleh Nabi Ibrahim AS dan Nabi Ismail AS 24
 •  Pembinaan Oleh Suku Kaum Amalik 28
 •  Pembinaan Oleh Suku Kaum Jurhum 28
 • Pembinaan Oleh Qusai Ibn Qilab 29
 • Pembinaan Oleh Kaum (Bani) Quraisy 30
 •  Pembinaan Kaabah Oleh Abdullah Ibn Zubair 32
 • Pembinaan Kaabah Oleh Al-Hajjaj 34
 • Pembinaan Kaabah Oleh Sultan Murad 36
 • Lain-lain Pembaikan Kaabah 37
 Bahagian Dalam Kaabah 37
 Pintu Kaabah 41
 Syatharwan 46

v

 Multazam 47
 Hijir Ismail 47
 Lubang Di Hadapan Kaabah 49
 Pancuran Emas 49
 Kiswah 52
 Pembersihan, Pencucian Dan Menghiasi Kaabah 5 8

Percubaan-Percubaan Mengkhianati Kaabah
 Dan Kesuciannya 60
 Hilangnya Kaabah 63

bab 3  HAJARAL ASWAD 65
 Pengenalan 65
 Kedudukan Dan Ukuran Hajaral Aswad 65
 Sebab Dinamakan “Hajaral Aswad” 66
 Asal Usul Kewujudan Hajaral Aswad 68
 Kejadian-Kejadian Mendukacitakan Yang
 Terjadi Terhadap Hajaral Aswad 70
 Kedudukan Hajaral Aswad Dalam Hukum Islam 71

bab 4  AIR ZAMZAM 73
 Pengenalan 73
 Sejarah Penemuan Air Zamzam 73
 Air Zamzam Dalam Kisah Israk Dan Mikraj 75
 Pembaikan Perigi Zamzam 76
 Penggunaan Air Zamzam 77

bab 5  MAQAM IBRAHIM 79
 Pengenalan 79
 Maqam Ibrahim Sebagai Bukti Kekuasaan Allah SWT 79
 Kisah Terjadinya Maqam Ibrahim 81
 Pembinaan Semula, Pembaikan Dan Penjagaannya 83
 Maqam Ibrahim Sebagai Sebahagian Tempat Solat
 Dan Tawaf 85

vi

bab 6  MASJIDIL HARAM 87
 Pengenalan 87
 Permulaan Masjidil Haram 89
 Pembinaan, Pembaikan Dan Pembesaran
 Masjidil Haram  89
 Mimbar 99

BIBLIOGRAFI 103

vii

PRAKATA

Saya bersyukur ke hadrat Allah SWT kerana dapat menyiapkan buku
ini bagi menambah ilmu kita semua.

Sesungguhnya Kaabah adalah salah satu simbol penting tentang
kewujudan dan kebesaran Allah SWT. Malah dua daripada lima
Rukun Islam, iaitu sembahyang dan ibadat haji berhubung rapat
dengan Kaabah. Daripada perspektif itulah, maka amat penting untuk
kita semua, terutama umat Islam, mengetahui tentang Kaabah.

Buku ini membincangkan dengan mendalam daripada segi sejarah
pembinaan, asal-usulnya dan juga tentang fi zikal Kaabah, Hajaral
Aswad, Zamzam, Maqam Ibrahim dan Masjidil Haram.

Semoga isi kandungan buku ini dapat diterima dengan baik oleh
para pembaca.

Akhir kata, anggaplah apa yang baik itu datangnya daripada rahmat
dan hidayat Allah SWT dan apa-apa kekurangan, jika ada, adalah
atas kelemahan ciri penulis.

Salam hormat dari penulis.

ABDUL AZIZ HUSSIN

ix

Suatu Tempat Bernama Kaabah

1

PENGENALAN

Boleh dikatakan seluruh umat Islam, mengenali atau tahu apa yang
dinamakan Kaabah. Dari segi ibadah kepada Allah SWT khususnya
dalam melaksanakan rukun-rukun Islam, dua daripada lima rukun
tersebut mempunyai kaitan dengan Kaabah. Dua1 rukun tersebut
ialah: Pertama, sembahyang lima waktu (dan juga sembahyang-
sembahyang yang lain)2 yang mewajibkan kita menghadap Kaabah
dan kedua, menunaikan ibadat haji yang menjadikan satu rukunnya
iaitu tawaf3 di sekeliling Kaabah. Oleh itu telah jelas kepada kita
betapa pentingnya Kaabah dalam agama Islam.

1 Tiga rukun lagi ialah : Mengucap dua kalimah Syahadah, Puasa pada bulan
Ramadhan dan membayar Zakat. Tentang Lima Rukun Islam (atau disebut juga
rukun Islam) ini, lihat perbincangan dalam H. A. Razak dan H. Rais Lathif, 1980.
Terjemahan hadith Sahih Muslim, Edisi Pertama, Jakarta : Pustaka Al-Husna, hal,
37 - 42.

2 Kecuali dalam keadaan-keadaan tertentu maka kita tidak semestinya setiap
masa menghadap Kiblat “Kaabah”. Untuk perbincangan dalam hal ini, lihat.
Muhammad ‘Uthman Muhammad 1989, Fath al-Mu’in, Edisi Pertama, Kota
Bharu: Dian Darul Nairn Sdn. Bhd. hal. 57. Tentang asas menghadap Kaabah
dalam sembahyang, lihat surah al-Baqarah: 196.

3 Tawaf bermaksud mengelilingi Kaabah sebanyak tujuh keliling yang cukup
syaratnya.

1

BUKTI PENTINGNYA KAABAH

Dalam al-Qur’anul Karim Allah SWT berfi rman:

Maksudnya:
Dan (ingatlah) ketika Kami jadikan rumah suci (Baitullah) itu
tempat tumpuan bagi umat manusia (untuk ibadah haji) dan
tempat yang aman, dan jadikanlah oleh kamu Maqam Ibrahim itu
tempat sembahyang. Dan Kami perintahkan kepada Ibrahim dan
Ismail (dengan fi rman-Nya): “Bersihkanlah rumah-Ku (Kaabah
dan Masjidil Haram dan segala perkara yang dilarang) untuk orang
bertawaf, dan orang yang beriktikaf (yang tetap tinggal padanya),
dan orang yang ruku’ dan sujud.”
 (Surah al-Baqarah: 125)

Firman Allah SWT tersebut menunjukkan betapa pentingnya Kaabah
bagi orang yang menunaikan ibadah sembahyang, haji dan umrah
dan untuk orang yang ruku’ dan sujud ketika mereka menunaikan
pelbagai jenis sembahyang dan sujud-sujud sunat.4

Dalam sebuah hadith Rasulullah SAW yang diriwayatkan oleh
Jabir bin Abdullah RA menjelaskan bahawa Kaabah adalah titik
(pusat) bagi agama Islam. Selain itu, jika dilihat dari segi sejarah

4 Misalnya sujud tilawah dan sujud syukur.

2

pembinaannya, Kaabah juga merupakan salah satu tanda kewujudan
Allah SWT dan kebesaran-Nya. la diperkuatkan lagi dengan fi rman
Allah SWT pada permulaan ayat-ayat suci al-Qur’anul Karim dalam
ayat 9 surah Ali-Imran.

Nabi Muhammad SAW juga pernah bersabda yang menguatkan
bahawa Kaabah itu didirikan untuk menjadi salah satu tanda
kebesaran Allah SWT.

Oleh sebab itu, perlulah ditekankan dalam aspek ini bahawa Kaabah
itu dibina bukanlah untuk disembah seperti yang dilakukan oleh
orang bukan Islam menyembah patung-patung berhala tetapi ia
hanyalah sebagai tempat menghadapkan diri semasa berbuat ibadat
kepada Allah SWT.5 Ini berdasarkan satu hadith yang mafh umnya
seperti berikut:6

“Negara7 ini telah disucikan oleh Allah pada hari diwujudkan langit
dan bumi. Ia disucikan Allah hingga hari kiamat.”

Dari perspektif lain pula Kaabah merupakan tanda sejarah kewujudan
dunia, tamadun manusia dan juga agama. Al-Qur’an ada menyebut
“mengenai rumah tua itu”8 Ini kerana ada riwayat yang menyebut

5 Hujjah mengenainya oleh Prof. H. Mahmud Yunus, 1987, Tafsir Qur’an Karim,
Kuala Lumpur; Pustaka Azhar, hal, 30 dan Prof. Dr. Hj. Abdul Malik Karim
Amrullah (HAMKA), 1965, Tafsir al-Azhar Juzuk IV, Jakarta: Yayasan Nur Islam,
hlm. 24 dan Juzuk 17 hal. 192. Lihat juga surah al- Baqarah: Ayat 144 dan hujung
surah al-Hajj: Ayat 26, di mana diriwayatkan Kaabah adalah tempat ibadat umat
Islam terhadap Allah SWT.

6 Hadith riwayat Abdullah Ibn Abbas di mana Rasulullah SAW bersabda semasa
hari pembukan Kota Makkah.

7 Baginda merujuk kepada Makkah yang terdapatnya Kaabah itu, ia telah
disucikan oleh Allah SWT pada hari diwujudkan langit dan bumi. Ia disucikan
Allah SWT hinggalah Hari Kiamat.

8  Atau disebut Baitul Atiq - al-Hajj: Ayat 29 dan 31.

3

bahawa Kaabah telah wujud sebelum Nabi Nuh AS.9 Allah SWT
seterusnya berfi rman:

Maksudnya:
“Sesungguhnya rumah yang mula-mula dibangunkan untuk (tempat
beribadat) manusia, ialah Baitullah yang di Bakkah10 (Makkah) yang
diberkati dan menjadi petunjuk bagi semua manusia.“11

 (Surah Ali Imran: 96)

Mengikut hadith yang diriwayatkan oleh al-Bukhari dan Muslim,
Kaabah dibuat dasarnya12 oleh para malaikat sebelum kewujudan
Nabi Adam AS lagi dan dasar Baitul Muqaddis dibuat empat puluh
tahun kemudiannya. Kedua-dua nas di atas adalah sebagai bukti
bahawa Kaabah juga merupakan tanda sejarah kewujudan manusia,
tamadun manusia dan juga agama.

Kaabah juga menjadi suatu manifestasi tunggak kekuatan dan
pengekalan agama Islam. Dalam Kitab Tafsir al-Azhar13, menyebutkan

9 HAMKA, Tafsir al-Azhar, Juz. 17, op. cit., hal. 198. Namun begitu menurut
HAMKA riwayat ini tidak ada kesaksiannya dari al-Qur’an.

10 Pada zaman dahulu Makkah disebut juga oleh setengah-setengah orang
sebagai “Bakkah”. Ptolemy menyebutnya sebagai “Macoraba” - Lihat. Helem
Hemmingway Benton (Ed), 1978, The New Encyclopedia Britanica. Edisi Ke 15,
Vol. II New York, hal. 753.

11  Ibn Mundzir dan al-Azraqi meriwayatkan dari Ibn Juraij bahawa ayat ini
diturunkan setelah Rasulullah SAW mendengar pertelingkahan antara orang
Islam yang mengatakan Kaabah adalah lebih agung daripada Baitul Muqaddis
sedangkan orang-orang Yahudi mengatakan sebaliknya.

12  Dasar yang dimaksudkan di sini ialah tapak asasnya itu.
13  Op. cit., hal. 198.

4

bahawa Baitul Atiq (Kaabah) itu juga ditafsir sebagai “rumah bebas”
berdasarkan sebuah hadith14 yang menyebutkan bahawa Kaabah itu
dinamakan “rumah bebas”.

Ini kerana tidak pernah seorang penakluk pun yang dapat
menguasainya. Contoh yang diberikan oleh HAMKA ialah15 bahawa
Alexander Macedonia tidak sempat sampai ke Makkah, Raja Buktinzar
(Raja Babylon) juga tidak berani menakluki Makkah dan Abrahah
iaitu seorang Raja Habsyah yang cuba menyerang dan merosakkan
Kaabah juga gagal melakukannya.16 Dengan demikian Kaabah itu
boleh dilihat sebagai manifestasi betapa kukuhnya agama Islam
dipelihara oleh Allah SWT sebagaimana Dia memelihara Kaabah.
Kekukuhan serta pengekalan ini akan berterusan sehinggalah Allah
SWT sendiri yang menghilangkannya.

Dari segi sosial pula, Kaabah menjadi tempat umat Islam berkumpul
yang terdiri daripada berbilang bangsa, warna kulit, adat budaya,
fahaman politik, kedudukan, darjat dan taraf kewangan. Mereka
semuanya berkumpul di situ dalam keadaan sejahtera dan aman
yang dijamin oleh Allah  SWT fi rman-Nya:

Maksudnya:
“Dan (ingatlah), ketika Kami menjadikan rumah itu (Baitullah)
tempat berkumpul (berhimpun) bagi manusia dan tempat yang
aman...“
 (Surah al-Baqarah: 125)

14 Riwayat al-Tirmizi, lihat juga Sabda Nabi SAW yang diriwayatkan oleh Razin
dari ‘Aishah RA bahawa Nabi SAW bersabda bahawa sebarang bala tentera yang
menyerang Kaabah akan dihapuskan.

15 Op. cit.
16 Surah al-Fill: 1-5.

5

Dan Allah SWT berfi rman lagi:

Maksudnya:
“Padanya terdapat tanda-tanda yang nyata (antaranya) Maqam
Ibrahim; sesiapa memasukinya (Baitullah itu) menjadi amanlah
dia...“
 (Surah Ali Imran: 97)

Kedua-dua fi rman itu membuktikan betapa pentingnya Kaabah
sebagai tempat yang sejahtera dan aman.

Kaabah juga sebenarnya pusat dunia. Ibn Yaqut dan Ibn Abbas
bersependapat bahawa berdasarkan kajian kaedah, Allah SWT
menjadikan bumi (dan cakerawala-cakerawala lain), tanah yang
mula wujud di atas permukaan air ialah tanah tapak Kaabah (dan
sekelilingnya), dan dengan demikian mereka berpendapat bahawa
Kaabah adalah pusat bumi, penengah bumi dan ibu segala kampung.
Profesor Dr. Muhammad Awad dalam karangannya bertajuk Kaabah
Pusat Dunia17 telah menolak teori barat yang menyatakan bahawa garis
bujur 0° adalah melalui Greenwich.18 Prof. Dr. Muhammad Awad
mencadangkan garis bujur 0° dunia hendaklah melalui Kaabah. Ini
disebabkan katanya, kedudukan Greenwich dalam kajian geografi
barat adalah kerana pada masa itu ahli-ahli geografi  England sahaja
yang mahir dalam pelayaran.19 Namun begitu, bagi dunia Islam kajian

17 Kaaba is the centre of Earth - Prof. Dr. Muhammad Awad adalah seorang profesor
dari Pakistan.

18  Greenwich adalah suatu tempat yang terletak lebih kurang 48 kilometer di
Timur London. Berdasarkan nama tempat ini maka ahli-ahli sains geografi  Barat
menamakan Waktu Tara Greenwich (Greenwich Mean Time) sebagai 00.

19 Iaitu dalam abad ke 17 Masehi.

6

sedemikian tentulah tidak masuk akal kerana jika dikaji dari aspek
permulaan peradaban dunia, asas agama-agama besar dunia misalnya
Yahudi, Nasrani dan Majusi (iaitu sebelum Islam) dan kebudayan,
ialah melalui Timur Tengah. Sejarawan Islam sepakat mengatakan
bahawa kawasan mula terjadinya tanah di permukaan air adalah di
Makkah.20 Satu lagi hujjah bahawa Kaabah adalah pusat dunia ialah
seperti berikut: Jika di langit, pusatnya ialah Baitul Makmur, maka jika
sebiji batu jatuh dari Baitul Makmur maka tentu ia akan tepat jatuh
di atas Kaabah. Ini kerana Kaabah yang dibina di bumi ini (iaitu di
Makkah) didirikan menurut kaedah contoh Kaabah yang lain yang
terletak di langit yang ketujuh bernama Baitul Makmur yang antara
kedua-duanya itu letaknya bertentangan antara satu sama lain.21
Dengan demikian seolah-olah kedua-duanya dihubungkan dengan
suatu paksi.

SEBAB DIPANGGIL KAABAH

Perkataan Kaabah adalah daripada perkataan Arab, Kaab, yang
bermaksud empat persegi. Ini disebabkan bentuk Kaabah itu adalah
sebuah artikulasi iaitu hampir sebuah kotak empat persegi.22 Selain
orang Arab, orang daripada rumpun Melayu dan Inggeris23 juga
memanggilnya “Kaabah”. Misalnya sebuah hadith sahih24 menyebut
Rasulullah SAW bersabda yang bermaksud:

20 Contohnya Ka’ab al-Akhbar, Ibn Yaqut, Ibn Abbas dan Mujahid.
21 HAMKA, Tafsir al-Azhar Juz. 1, 2 dan 3, op. cit., hal. 304. Lihat juga al-Allamah

Najmuddin al-Ghaithy, Kisah Isra’ dan Mi’raj. (Edisi Bahasa Malaysia oleh
Mohamad Said), 1975, Kuala Lumpur: Pustaka Melayu Baru, hal. 25.

22 Abbas Abdullah Fida, 1402H, The Comprehensive Islamic Book, Mekah:
al-Haramein Trade Centre, hal. 51.

23  Contohnya, lihat E.Van Donzel, B.Lewis dan Ch.Pellat (Ed), 1978, The
Encyclopaedia of Islam, New Edition, Leiden, Belanda: E.J. Brill hal. 316  dan The
New Encyclopaedia Britanica, hal. 753.

24  Hadith dari Aishah r.a. Lihat H.A.Razak dan H. Rais Lathief, Terjemahan
Hadith Sahih Muslim, op. cit.

7

Dari Aisyah RA katanya: Bahawa Rasulullah SAW berkata
kepadanya, “apakah kamu tidak mengetahui, ketika kaummu
(Quraish) memperbaiki Kaabah, mereka telah mengurangi/
mengecilkan dasar bangunannya daripada dasar Nabi Ibrahim.”
“Mengapa tuan tidak mengembalikannya seperti semula pada asas
Nabi Ibrahim” (kata Aisyah); Rasulullah SAW bersabda: “Jika bukan
kerana kaummu baru saja meninggalkan agama kafi r, nescaya saya
telah lakukan.”

Kaabah juga kadangkala di sebut “rumah”. Dalam sebuah hadith
Qudsi,25 Allah SWT telah berfi rman yang bermaksud:

“Sesiapa yang menziarahi rumah-Ku,26 atau Masjid Rasulullah
SAW, ataupun di Baitul Muqaddis, lalu ia mati, maka ia dianggap
mati syahid.”

Begitu juga di dalam ayat yang lain, Allah SWT telah berfi rman:

Maksudnya:
“Dan (ingatlah) ketika Kami menjadikan Rumah itu27 tempat
berkumpul bagi manusia dan tempat yang aman...“
 (Surah al-Baqarah: 125)

Kaabah juga dikenali sebagai Baitullah,28 atau rumah Allah. Dalam
hal ini Allah SWT juga menfi rmankan dengan menggunakan nama

25 Hadith riwayat Dailami dari Anas bin Malik r.a. di mana Nabi Muhammad SAW
telah bersabda mengenainya.

26 Iaitu Kaabah (dan Masjidil Haram).
27 Iaitu Kaabah. Lihat. juga hujung surah al-Hajj: Ayat 26 di mana Allah SWT

menggunakan perkataan “Rumah-Ku”.
28 Nama ini lebih lengkap daripada “rumah” sahaja kerana ia dikaitkan terus

dengan Allah SWT.

8

Baitullah apabila merujuk kepada Kaabah. Allah SWT berfi rman:

Maksudnya:
“Padanya terdapat tanda-tanda yang nyata, antaranya Maqam
Ibrahim, sesiapa memasukinya29 menjadi amanlah dia; mengerjakan
haji adalah kewajipan manusia kepada Allah, iaitu (bagi) orang yang
sanggup mengadakan perjalanan ke Baitullah. Sesiapa mengingkari
(kewajipan haji), maka sesungguhnya Allah Maha Kaya (tidak
memerlukan sesuatu) dari semesta alam.”
 (Surah Ali-Imran: 97)

Di dalam surah-surah Ali-Imran ayat 96 dan al-Hajj ayat 26 Allah
SWT menggunakan perkataan Baitullah.30 Begitu juga di dalam
surah al-Baqarah ayat 127, Allah SWT menggunakan perkataan
Baitullah dalam fi rman-Nya:

Maksudnya:
“Dan (ingatlah), ketika Ibrahim meninggikan (membina) asas-asas
(tapak) Baitullah berserta Ismail...”
 (Surah al-Baqarah: 127)

29 Iaitu memasuki Baitullah.
30 Op. cit.

9

Perbincangan ulama-ulama Islam dalam kitab-kitab mereka31 juga
banyak menggunakan perkataan Baitullah bagi merujuk kepada
Kaabah. Kadangkala Kaabah juga dinamakan Baitul Atiq.32 Allah SWT
sendiri ada merujuk perkataan ini dalam fi rman-Nya:

Maksudnya:
“...dan hendaklah mereka melakukan tawaf akan Baitullah (Kaabah)
yang tua sejarahnya itu.”
 (Surah al-Hajj: 29)

Ia di namakan juga “Rumah Tua” kerana sejarah kewujudannya
sebagai Rumah untuk beribadat kepada Allah SWT yang tertua sekali,
pernah didirikan oleh manusia.33 Sehubungan itu juga perkataan
“Rumah Pertama” kadangkala digunakan bagi merujuk kepada
Kaabah. Walau bagaimanapun, dalam menggunakan perkataan
“Rumah Pertama”, itu hendaklah difaham sebagai “Rumah Pertama”
untuk manusia gunakan sebagai tempat menghadap diri kepada
Allah SWT. Ini berdasarkan surah ali-Imran ayat 96.34

Ada pula orang menyebut Kaabah itu sebagai “Baitul Haram”.
Sebenarnya kedua-duanya mempunyai sedikit perbezaan. Ini
disebabkan “Baitul Haram” adalah tempat dibangunkan bangunan
Kaabah (yakni asas atau bahagian tapak Kaabah), dan bangunan di
atasnya adalah bangunan Kaabah. Dengan demikian “Baitul Haram”
adalah sebahagian daripada Kaabah. Dalam aspek ini, adalah sesuai

31 Contohnya, lihat Hj. A. Halim al-Hadi, 1949 (1367H), Sulaiman Press hal. 61;
HAMKA, Tafsir al-Azhar Juz, IV, op. cit.

32 Yang bermaksud “Bangunan (Rumah) Tua (Lama)”.
33 Selain jin Islam dan Malaikat.
34 Op. cit.

10

jika digunakan perkataan “Baitullah al-Haram” bagi merujuk kepada
Kaabah kerana ia mencakupi keseluruhan tempat didirikan Kaabah
dan bagunan Kaabah itu sendiri.35

KAABAH SEBAGAI TEMPAT PERMULAAN
PERKEMBANGAN KOTA MAKKAH

Dari sudut kedudukan tempat, Kaabah terletak di tengah-tengah
Masjid al-Haram. Masjid al-Haram itu pula terletak hampir di
tengah-tengah Bandaraya Makkah. Makkah itu sendiri terletak di
suatu dataran 909 kaki (277 meter) dari paras laut, di suatu kawasan
yang disebut Wadi Ibrahim.36 Bandaraya Makkah terletak hampir di
tengah-tengah di antara banjaran bukit-bukit tinggi di sekelilingnya,
seperti berikut.37

Di timurnya terdapat kemuncak Jabal38 Ajyad setinggi 1332
kaki (406 meter) dan Jabal Qubais setinggi 1220 kaki (372
meter);

Di baratnya terdapat Jabal Quaiqan setinggi 1404 kaki (427
meter);

Di timur laut terdapat Jabal Hira’ setinggi 2080 kaki (634
meter);

Di selatan Bandaraya Makkah terdapat Jabal Thur setinggi
2490 kaki (759 meter) dari paras laut.

35 Perkara ini pernah dibincangkan di dalam akhbar Saudi Gazett e, 2 Jun 1992
(Selasa), hal. 15.

36 The New Encyclopaedia Britanica, Edisi XV, op. cit, hal. 754. Wadi bererti
lembah yang ada air.

37 Op. cit., hal. 754.
38 Jabal ertinya bukit.

11

Ia adalah suatu kawasan berbatu-batan dan berpasir gersang. Pada
permulaannya, iaitu sebelum Nabi Ibrahim AS singgah bersama
anaknya Nabi Ismail AS dan isterinya Siti Hajar, tempat itu tidak ada
orang tinggal. Daripada riwayat Ibn Abbas, Nabi Muhammad SAW
bersabda yang bermaksud:

“Allah merahmati ibu Ismail, dan sehingga dia menggali tanah
mendapatkan air, dan air zamzam begitu segar diperolehi dan dia
meminumnya seraya menyusui anaknya. Jibril memberitahunya
supaya jangan gusar atau perit, kerana akan wujud Rumah Allah,
dan ia akan dibina oleh Ismail dan bapanya, dan Allah tidak akan
menyesatkan mereka. ”

Allah SWT juga berfi rman:

Maksudnya:
“Dan (ingatlah) ketika Kami memberikan tempat kepada Ibrahim di
Baitullah...”
 (Surah al-Hajj: 26)

Apabila telah ditemui air (iaitu perigi atau telaga zamzam), maka
Makkah mula dikunjungi orang.39 Dan seterusnya tempat itu
berkembang menjadi sebuah perkampungan. Perkembangan ini
turut diceritakan oleh Rasulullah SAW di dalam sabdanya yang
bermaksud:

39 Menurut suatu cerita, sekumpulan kabilah (kelompok pengembara) Jurhum
melalui tempat itu, mereka terlihat seekor burung datang dan pergi ke satu
tempat, dan mereka tahu burung itu mencari air. Lalu mereka menghantar dua
orang ke tempat itu mencari air lalu terjumpa Nabi Ismail AS dan Siti Hajar
berada berhampiran suatu tempat yang ada air (perigi zam zam). Kabilah
tersebut terus meminta kebenaran Siti Hajar untuk singgah di situ - lihat Abbas
Abdullah Fida, op. cit., hal. 80.

12

“Mereka mendapati ibu Ismail cukup ramah, jadi mereka turut
membawa ahli-ahli keluarga untuk tinggal bersama-sama mereka di
situ...”40

Dan Allah SWT berfi rman:41

Maksudnya:
“Dan (ingatlah) ketika Kami menjadikan rumah itu (Baitullah)
tempat berkumpul bagi manusia...”
 (Surah al-Baqarah: 125)

Tempat itu terus berkembang di mana pada tahun 1970an, lebih
kurang 300,000 penduduk tinggal di situ,42 dan kini didiami jutaan
penduduk.43 Dari segi perkembangan pembinaan bangunan juga,
amat nyata begitu pesat. Ia bermula dari tiada bangunan, kepada
sebuah khemah kecil yang menempatkan keluarga Nabi Ismail
AS, kepada suatu perkhemahan sebuah kabilah Arab dan terus
berkembang pembinaan rumah-rumah kediaman dan gedung-
gedung perniagaan. Dalam tahun 1959 terdapat lebih kurang 2,300
gedung-gedung perniagaan dan pada tahun-tahun 1970an, terdapat
lebih kurang 7,000 gedung perniagaan dan 40,000 buah rumah.44
Keluasan kawasan Kota Makkah yang didiami penduduk pada
tahun-tahun 1970an ialah 10 batu persegi (26 kilometer persegi), dan

40 Hadith riwayat Ibn Abbas.
41 Ayat ini diturunkan kepada orang yang berkumpul untuk mengerjakan haji, dan

boleh juga bermaksud kepada cerita perkumpulan pertama manusia di situ.
42 The New Encyclopaedia Britanica, Vol. II, op. cit., hal. 754.
43  Kawasan Bandaraya Makkah hanya untuk orang Islam sahaja dan orang bukan

Islam tidak boleh memasukinya. Terdapat beberapa notis yang memberitahu hal
ini yang dipamerkan di beberapa jalan menuju ke Kota Makkah.

44  Op. cit., hal. 754.

13

masih terus berkembang dengan penempatan-penempatan baru di
sekelilingnya.

Sejajar sebagai tempat berkumpul mengerjakan haji,45 maka tempat
itu juga terus berkembang sebagai tempat ibadat. Dalam tahun 1946
sahaja, seramai lebih kurang 61,000 jemaah haji luar datang untuk
mengerjakan haji manakala tahun 1972, lebih kurang 480,000 jemaah
haji luar.46 Jumlah jemaah haji selama 60 tahun iaitu dari tahun 1345H
hingga 1405H adalah mencapai 18 juta orang.47  Perkembangan ini
tidaklah menakjubkan sangat jika di bandingkan dengan sejarah
jemaah haji pada tahun 10H. Pada tahun tersebut Nabi Muhammad
SAW memimpin seramai lebih kurang 90,000 jemaah dari Madinah
mengerjakan haji.48

Pada tahun-tahun 1990an ini, lebih kurang 2 juta jemaah mengerjakan
haji setiap tahun, dan kita pasti jemaah ini akan bertambah dari tahun
ke tahun. Jumlah yang disebutkan di atas belum lagi mengambil kira
orang yang mengerjakan umrah pada setiap tahun.

45  Surah al-Baqarah : 125, op. cit. Lihat juga, HAMKA, Tafsir al-Azhar Juz. I op. cit.,
hal. 295. Lihat surah Ali Imran: 96.

46  Op. cit., hal. 714.
47  Akhbar Saudi Gazett e 1 Jun 1992 (30 Zulkaedah 1412).
48  Haji tersebut di gelar Haji Wida‘ (Haji Selamat Tinggal) (kerana selepas

mengerjakan haji ini, Baginda SAW telah sakit dan wafat)

14

A. Mimbar
B. Perigi Zamzam
C. Hijir Ismail
D. Maqam Ibrahim
E. Penjuru Iraqi
F. Pancuran Emas
G. Penjuru Syam

H. Penjuru Yamani
I. Penjuru Hajarul Aswad
J.  Multazam
K.  Hajarul Aswad
L.  Syatharwan
M.  Garisan (Mula/Tamat Tawaf)
N.  Pintu Kaabah

15

Kaabah

2

PENGENALAN

Nabi Muhammad SAW berusaha dan mengharapkan agar Kaabah
dijadikan asas kiblat bagi menghadap diri dan beribadat kepada
Allah SWT. Baginda SAW bersungguh-sungguh ingin menjadikan
Kaabah sebagai tempat menghadap sembahyang (menyembah Allah)
SWT. Setelah 16 bulan sembahyang menghadap Baitul Muqaddis
maka Allah SWT telah menurunkan wahyu kepada Nabi-Nya dengan
fi rman:1

1 Nabi SAW sering berdoa melihat ke langit memohon wahyu memerintahkannya
menghadap ke arah Baitullah (Kaabah) - lihat Al- Qur’an dan Terjemahannya,
Departmen Agama Republik Indonesia, Jakarta: 1974 (1394H), hal. 37, dan Prof.
Dr. Haji Abdul Malik Abdul Karim Amrullah (HAMKA), 1965, Tafsir al-Azbar;
Juz. IV, Jakarta: Yayasan Nurul Islam, hal. 13, di mana beliau memetik hadith
riwayat Ibn Majah dari al-Barakhwa bahawa setiap kali hendak menunaikan
sembahyang Nabi Muhammad SAW menghadap muka ke langit yang di ketahui
oleh Allah SWT bahawa Baginda SAW amat rindu jika kiblat itu di alihkan ke
Kaabah.

17

Maksudnya:
“Sesungguhnya Kami (sering) melihat mukamu menengadah ke
langit maka sungguh Kami akan memalingkan kamu ke Kiblat yang
kamu sukai (ingini) sebab itu palingkanlah mukamu ke arab Masjidil
Haram. Dan dimana sahaja kamu berada palingkanlah mukamu ke
arahnya...”
 (Surah al-Baqarah: 144)

Dengan turunnya wahyu ini, maka Nabi Muhammad SAW bersama
para sahabat yang sedang sembahyang zohor di sebuah masjid di
Madinah2 segera berpaling daripada menghadap Masjidil Aqsa ke
Masjidil Haram setelah dua rakaat sembahyang.3

UKURAN KAABAH

Seperti yang telah dinyatakan Kaabah berbentuk empat persegi.
Disebabkan bentuk sedemikian ia dipanggil “Kaabah.” Mengikut
pengukuran yang pernah dibuat,4 ukuran Kaabah yang ada pada
masa ini5 adalah seperti berikut:

2 Masjid itu asalnya bernama Masjid Bani Salamah dan kerana peristiwa itu maka
ia dinamakan Masjid Qiblatain (bermaksud Masjid Dua Kiblat). Untuk cerita
lebih lengkap mengenai masjid ini, lihat artikel bertajuk, Perkembangan Masjid
Qiblatain dalam akhbar Saudi Gazett e, Rabu 3 Jun 1992 (2 Zulhijjah 1412), hal. 13.

3 Untuk cerita lebih mendalam, lihat Syarah Sahih al-Bukhari, Bahasa Melayu 1949,
Ustaz Haji Ab. Halim al-Hadi, Pulau Pinang; Sulaiman Press, hal. 6l. Kejadian itu
berlaku pada 15 Rejab Tahun kedua Hijrah.

4 Abbas Abdullah Fida 1402, The Comprehensive Islamic Book, Makkah: al-Haramein
Trade Centre, hal. 92. Ada juga pengukuran yang dibuat oleh Muhamad
al-Azraqi. Akhbar Makkah, 1965 Makkah: Dar al-Thiqafah (tetapi menggunakan
ukuran depa dan hasta).

5 Perkataan “pada masa ini” diguna kerana dalam sejarah pembinaannya, yang
dibincangkan selepas ini, ukuran Kaabah tidak seperti pada masa ini.

18

Tinggi Kaabah ialah 15 meter (50 kaki).

Lebar bahagian Barat ialah 11.93 meter (39-6 kaki).

Lebar bahagian Rukun Syam ialah 10.32 meter (34.5 kaki).

Lebar bahagian Timur6 ialah 11.58 meter (38.6 kaki).

Tinggi bangunan Kaabah dari aras bumi (tanah) ialah 2 meter
(6.7 kaki).

ASAL KAABAH

Tidak banyak yang diketahui tentang asal usul tempat wujudnya
Kaabah. Seorang ulama, iaitu Ibn Yaqut7 telah memberi tafsirannya
mengenai hal ini, dengan katanya, yang bermaksud:

“Apabila takhta berada di atas air, sebelum diwujudkan syurga,
Allah SWT telah meniupkan angin menghembus air, dan kemudian
muncullah suatu bentuk seperti sebuah kubah, yang menjadi tempat
letaknya Rumah (Kaabah). Kemudian Allah SWT menyambungkan
bumi di bawahnya dan melekatkannya dengan gunung-ganang.
Kepada kita, suatu yang Allah SWT mula wujudkan dari bumi ialah
tempat Kaabah.”

Mengikut pendapat Muhammad al-Azraqi8 ketika Nabi Adam AS
tiba di bumi, keadaan bumi pada masa itu masih suci daripada dosa
dan jenayah dan Allah SWT menjadikan suatu tempat di Makkah
sebagai tempat malaikat seperti juga di syurga, di mana mereka (para
malaikat itu) menyembah Allah SWT setiap masa.

6 Di bahagian yang terdapatnya pintu Kaabah dan Multazam.
7 Lihat Abbas Abdullah Fida, The Comprehensive Islamic Book, op. cit., yang merujuk

pendapat tersebut dan bersetuju dengan pendapat atau tafsir tersebut.
8 Op. cit. Muhammad al-Azraqi.

19

Setelah Nabi Adam AS diperintah oleh Allah SWT beribadah kepada-
Nya membangunkan Kaabah itu, maka barulah Kaabah menjadi
tempat ibadat yang mula-mula dibangunkan untuk manusia9. Cerita
yang sama juga dicatatkan oleh Abu Al-Waleed al-Azraqi dalam
kitabnya bertajuk Kitab Tiang Tanda-Tiang Tanda10 yang bermaksud:

“Saya diberitahu bahawa ‘Umar al-Khatt ab berkata kepada Ka’ab:
Wahai Ka’ab: Allah mengutuskan kerundum melengkung kepada
Adam dan berfi rman: “Ya Adam, ini adalah rumah-Ku, dan
denganmu Aku mengutuskannya, tawafl ah di sekelilingnya seperti
apa yang berlaku pada keliling takhta-Ku, dan sembahyanglah
kelilingnya seperti apa yang dilakukan pada keliling takhta-Ku...”

PEMBINAAN DAN PEMBAIKAN KAABAH

Menurut Abbas Abdullah Fida11 dan Syeikh Fadhlalla Haeri12 yang
memetik pendapat ahli sejarah Islam.13 Kaabah telah dibina (dan
dibina semula) sebanyak sebelas kali, tidak termasuk pembaikan-
pembaikan kecil. Pembinaan tersebut adalah seperti berikut:

1. Pembinaan oleh Malaikat,
2. Pembinaan oleh Nabi Adam AS,

9 Surah Ali-lmran: 96. Lihat juga ulasan HAMKA, Tafsir al-Azhar juzuk IV,
hal. 24 dan huraian dalam akhhar Saudi Gazett e bertarikh 1 Jun 1992 (Isnin)
(30 Zulkaedah 1412) mengenai hal yang sama. Walaupun disebutkan bahawa
Kaabah itu menjadi tempat yang mula-mula dibangunkan untuk manusia,
tetapi jika dilihat kepada surah al- Dhariyat: 56, Allah SWT mencipta jin dan
manusia untuk menyembah-Nya, maka nampaknya Kaabah adalah juga untuk
Jin (Islam) beribadat (selain Malaikat) - lihat M. Ali Chason Umar Lautan Pahala,
1979 (1399H), Semarang: CV Toha Putra, hal. 32.

10 Op. cit. Abbas Abdullah Fida, hal. 83.
11 Ibid. Abbas Abdullah Fida, hal. 83.
12 Fadhlalla Haeri, The Pilgrimage Of Islam, 1992, Kuala Lumpur: Crescent News

(K.L) Sdn. Bhd. hal. 135.
13  Termasuk pendapat Muhammad al-Azraqi, Akhbar Makkah.

20

3. Pembinaan oleh Nabi Nuh AS,
4. Pembinaan oleh Nabi Ibrahim dan Nabi Ismail AS,
5. Pembinaan oleh suku Amalik,
6. Pembinaan oleh suku Jurhum,
7. Pembinaan oleh Qusai Ibn Qilab.

PEMBINAAN OLEH MALAIKAT

Dalam sebuah hadith yang diriwayatkan oleh al-Bukhari dan Muslim
menyatakan bahawa tapak Kaabah itu dibuat oleh malaikat sebelum
Nabi Adam AS dijadikan.

Ali ibn Hussain14 pula berkata bahawa Allah SWT meletakkan rumah15
itu di atas empat tiang zabarjad di bawah takhta. Dia menutupnya
dengan suatu kerundum merah dan kemudiannya memerintahkan
malaikat-malaikat meninggalkan takhta dan tawaf di sekeliling
rumah itu. Dalam konteks ini, Amaluddin16 Darus  mengatakan
bahawa Allah SWT telah memerintahkan Nabi Adam AS mengerjakan
Haji. Adam AS pun berangkat ke Baitullah. Adam AS tiba di bumi,
malaikat memberitahu Adam AS bahawa beliau bukanlah orang17
yang pertama diperintahkan mengerjakan haji bahkan ibadat tersebut
telah dilakukan sejak 2000 tahun yang lalu.

Satu lagi bukti Malaikat telah membina Kaabah, ialah sepertimana
yang diceritakan oleh Abu al-Waleed al-Azraqi18 bahawa Ka‘ab telah
menceritakan kepada Umar al-Khatt ab bahawa apabila Adam AS

14 Lihat Abbas Abdullah Fida, op. cit. hal. 42.
15 Yakni Kaabah.
16 Amaluddin Darus, Berkenalan Dengan al-Qur’an, 1987, Petaling Jaya: Syarikat

Abad, hal. 74.
17 Maksud “orang” di sini bukanlah manusia tetapi Malaikat, kerana kita tahu

manusia pertama dijadikan ialah Nabi Adam AS.
18 Abu Al-Waleed Al-Azraqi dalam kitabnya, Kitab Tiang Tanda-Tiang Tanda,

op., cit.

21

diturunkan ke dunia, malaikat-malaikat juga turut turun bersama-
samanya. Malaikat-malaikat itu telah meletakkan batu asas Kaabah
dengan batu-bata dan kemudiannya Kaabah itu pun ditegakkan.

PEMBINAAN OLEH NABI ADAM AS
Seorang ulama, iaitu Taqi al-Din Muhammad al-Fasi19 mencatatkan
bahawa al-Baihaqi menyatakan bahawa Abdullah Ibn Amar Ibn
al-As memberitahu bahawa Nabi Muhammad SAW bersabda yang
bermaksud:

“Allah SWT mengutuskan Jibril kepada Adam dan Hawa dan
memberitahu mereka supaya membuat sebuah Rumah (membina
Kaabah). Kemudiannya Jibril menunjukkan tempat kepada
mereka  dan  Adam mula menggalinya dan Hawa pula membawa
(mengangkut) pasir debu sehinggalah muncul buakan air.
Kemudian Adam diminta keluar dari tempat yang digali itu kerana
ia telah mencukupi. Apabila Adam membina Kaabah, Allah telah
memberitahunya supaya tawaf. Dia diberitahu dialah orang yang
pertama dan Rumah itu adalah Rumah pertama. ”

Begitu juga diceritakan oleh Ibn Abbas bahawa Allah SWT telah
memerintahkan Adam AS membina sebuah rumah untukNya
(membina Kaabah) dan melakukan tawaf serta bermunajat (berseru)
kepada Allah SWT. Seterusnya diceritakan bahawa apabila  Nabi
Adam AS tiba di Makkah dan akan mula membina Rumah Suci itu,
Malaikat Jibril telah memukul bumi dengan sayapnya dan suatu
tempat keras menjelma di suatu kawasan tanah rendah. Di tempat
itulah Adam AS mula membina bangunan Kaabah. Para malaikat

19 Taqi al-Din Muhammad al-Fasi, 1956, Syifa’ al-Gharm bi Akhbar al- Balad al-Haram,
Makkah: Maktabah al-Nahdah al-Hadith.

20 Mengikut cerita itu, batu-bata itu amat besar sehinggakan jika 30 orang cuba
mengangkatnya pun masih tidak mampu.

22

membantunya dengan membawa batu-bata besar.20 Batu-bata besar
itu diambil dan gunung-gunung di Lebanon, Torzita, Tur Sina,
al-Judi dan Hura. Binaan itu dibuat sehinggalah tingginya sama aras
dengan permukaan bumi.21

Menurut Ibn Abbas lagi, selepas Nabi Adam AS siap membina asas
Kaabah itu, dia terus sembahyang dan tawaf. Ibadat ini dilakukan
berterusan sehingalah beliau wafat. Menurut Muhammad al-Azraqi,22
kerja-kerja pembinaan seterusnya dilakukan oleh anak Adam AS23

dengan menggunakan lumpur dan batu. Walau bagaimanapun,
rumah tersebut musnah disebabkan oleh banjir besar pada zaman
Nabi Nuh AS.

PEMBINAAN OLEH NABI NUH AS

Tidak banyak yang diketahui tentang pembinaan Kaabah oleh
Nabi Nuh AS kerana riwayat mengenainya terlalu sedikit dan tidak
ada bukti dalam kitab suci al-Qur’an.24

Abu al-Faraq,25 memetik percakapan Urwah Ibn al-Zubair yang
berkata: “Aku telah diberitahu bahawa rumah itu (Kaabah) telah
disediakan untuk Adam tawaf. Kemudiannya Nuh AS telah berhijrah
ke situ dan memperbesarkannya sebelum banjir besar itu.”

Mengenai banjir besar itu, Ibn Abbas menceritakan bahawa bahtera
Nabi Nuh AS terapung-apung selama seratus lima puluh hari, dan

21  Seperti yang mula dibincangkan, op. cit., pembinaan Kaabah dimulakan dengan
menggali kawasan sekelilingnya.

22  Op. cit.
23 Jika dirujuk dalam al-Qur’an surah al-Ma’idah: Ayat 27-30, maka anak Nabi Adam

AS yang membina Kaabah itu (semasa menolong Adam AS membina Kaabah)
tentulah Habil, kerana dia yang sentiasa berbuat perkara-perkara baik.

24 Lihat HAMKA, Tafsir al-Azhar op. cit., Juzuk 17, hal. 198.
25  Di dalam kitabnya Muthir al-Gharam al-Salam - lihat Abbas Abdullah Fida, op. cit.,

hal. 87.

23

bahtera itu menuju ke Kaabah dan berputar-putar di kawasan Kaabah
selama empat puluh hari. Akhirnya bahtera itu singgah di kaki bukit
Judi.

Riwayat lain juga ada menyebut bahawa Kaabah telah runtuh semasa
banjir besar Nabi Nuh AS itu.26

PEMBINAAN OLEH NABI IBRAHIM AS
DAN NABI ISMAIL AS

Pembinaan Kaabah yang ada disebutkan dalam al-Qur’an ialah
pembinaan oleh Nabi Ibrahim AS dan anaknya Nabi Ismail AS27
Pembinaan oleh Baginda AS berdua adalah setelah mereka mendapat
perintah daripada Allah SWT. Perintah itu diterima semasa
Nabi Ismail AS telah dewasa28 dan telah beristeri.

Apabila Nabi Ibrahim AS mendapat perintah tersebut daripada Allah
SWT maka dia segera beredar dari tempat tinggal di Armenta menuju
ke Makkah setelah mendapat kebenaran isterinya Sarah. Beliau tiba
di Makkah dan melihat Nabi Ismail AS yang sedang membaiki
panahnya, berada di sisi perigi zam zam. Setelah Nabi Ibrahim AS
memberitahu hal itu, Nabi Ismail AS terus menyetujuinya.

Malaikat Jibril memberitahu mereka bahawa tapak asas letaknya
Kaabah adalah berhampiran khemah yang dibina oleh Siti Hajar.
Namun, maklumat itu tidaklah lengkap untuk membolehkan mereka
berdua mengenal pasti kadar garisan sempadan tapak asas Kaabah
itu. Dengan demikian Allah SWT telah menjelaskan hal itu kepada
mereka, fi rman Allah SWT:29

26  Op. cit., hal. 198.
27  Lih. surah al-Baqarah: 125 dan 127: Ali-Imran: 96-97 dan al- Haj: 78.
28 Prof. Dr. Harun Din dan lain-lain 1988, Manusia Dan Islam, Kuala Lumpur:

Percetakan Watan Sdn. Bhd. hal. 125.
29 Surah al-Haj: 26.

24

Maksudnya:
“Dan (ingatlah) ketika Kami memberikan tempat30 kepada Ibrahim
tempat Baitullah...”
 (Surah al-Hajj: 26)

Menurut satu riwayat,31 Allah SWT memberi tanda tempat letak
Kaabah dengan menunjukkan segumpal awan yang bayangnya
berada di had garisan tapak Kaabah. Awan itulah yang memudahkan
Nabi Ibrahim AS mengenalpasti tapak Kaabah dan kemudiannya
meninggikan tempat itu lebih kurang dua meter dari paras bumi, dan
awan itu kemudiannya hilang.

Dalam riwayat yang lain pula,32 dikatakan bahawa Allah SWT
memperjelaskan tempat letak Kaabah dengan mendatangkan angin
bernama al-Kajauj yang mengibas-ngibas di sekeliling kawasan
tapak Kaabah dan akhirnya tapak asas Kaabah itu pun dapat dilihat.
Seterusnya Nabi Ibrahim AS dan Ismail AS menggali tempat itu dan
meletakkan tapak asas Kaabah dan menaikkan bangunan Kaabah.33

Nabi Ibrahim AS menyusun batu-bata manakala Nabi Ismail AS
mencari dan menghulurkan batu-bata seraya berdoa:

30 Perkataan Bawwa’ - naa (Kami memberikan tempat) bererti Allah SWT
memperjelaskan kepada Nabi Ibrahim AS garis sempadan atau kedudukan
Baitullah (Kaabah) itu - lihat. ulasan akhbar Saudi Gazett e (Isnin, 1 Jun 1992/30
Zulkaedah 1412).

31 Muhammad al-Azraqi, op. cit. 7, dan pendapat Wahab Ibn Munabbeh.
32 Abbas Abdullah Fida, op. cit., hal. 75. Menurut riwayat Ibn Ishak pisau yang

dibawa oleh Nabi Ibrahim bergerak seperti seekor ular yang menunjukkan tapak
asas Kaabah.

33 Al-Baqarah: 127, di bahagian awal ayat. Muhammad Ibn Ishak meriwayatkan
bahawa mereka menemui tulang-tulang manusia dan batu-batu yang amat besar
semasa menggali tapak asas Kaabah.

25

Maksudnya:
“Ya Tuhan kami, terimalah daripada kami (amalan kami),
sesungguhnya Engkaulah Yang Maha Mendengar lagi Maha
Mengetahui. ”
 (Surah al-Baqarah: 127)

Menurut Prof. Dr. Haji Abdul Malik Karim Amrullah,34 Kaabah yang
didirikan oleh Nabi Ibrahim AS itu sebenarnya menurut contoh
Kaabah yang terletak di langit ketujuh yang bernama Baitul Makmur,
yang bersetentangan dengan Kaabah yang berada di Makkah
al-Mukarramah itu.

Kaabah yang dibina oleh Nabi Ibrahim AS bersama-sama anaknya
Nabi Ismail AS itu mengunakan batu-bata yang kukuh dan tahan
lama.35 Batu-bata itu disusun bertindan-tindan tanpa dialaskan
dengan lumpur. Batu-bata itu diambil dari Bukit Hura’a36 bagi binaan
tapak asas Kaabah dan dari bukit-bukit Tur Sina, Tor Zita,37 Lebanon
dan al-Judi. Batu-bata itu di bawa ke tempat pembinaan Kaabah
dengan bantuan para malaikat.38

Semasa membina Kaabah, Nabi Ibrahim AS juga turut menggali
sebuah perigi sedalam lebih kurang tiga hasta (satu meter) pada
pintu masuk Kaabah untuk memasukkan hadiah yang diberi orang
untuk Kaabah.39

34 Op. cit., Juzuk 1, 2, 3, hal. 304.
35 Muhammad al-Ghazali, Fiqh al-Sirah, 1986, Kuala Lumpur: Dewan Pustaka Fajar,

hal. 137.
36  Sebuah bukit terletak di timur Makkah.
37  Bukit-bukit Tur Sina dan Tur Zita terletak di Palestin.
38  Op. cit., hal. 30.
39  Muhammad al-Azraqi, op. cit.

26

Kaabah yang dibina oleh Nabi Ibrahim AS dan Ismail AS tidak
berbumbung dan tidak berpintu (yakni tiada daun pintu). Satu lubang
pada dinding Kaabah sebelah Barat dijadikan pintu besarnya. Nabi
Ibrahim AS dan Ismail AS telah memasukkan debu pada bahagian
dalam Kaabah.40

Menurut Ibn Jarir al-Tabari,41 setelah Nabi Ibrahim AS selesai membina
Kaabah, baginda terus berdoa kepada Allah SWT yang bermaksud:

“Ya Tuhanku, telah aku laksanakan apa yang telah Engkau
perintahkan. Sekarang aku bermohon, pertunjukkanlah kepada kami,
bagaimana caranya ibadat-ibadat kami.”

Dengan doa itu, maka Allah SWT mengutuskan Malaikat Jibril kepada
Nabi Ibrahim AS supaya ditunjukkan cara mengerjakan ibadat haji.42

Menurut satu hadith,43 jarak masa pembinaan Kaabah oleh Nabi
Ibrahim AS dengan pembinaan Baitul Maqdis ialah empat puluh
tahun lamanya (iaitu dahulu Kaabah daripada Baitul Maqdis).

40  Abbas Abdullah Fida, op. cit., hal. 50 dan 52. Beliau mengambil riwayat dari
Muhammad Ibn Ishak.

41  Dari kitabnya Tafsir al-Tabari (Tahun 838 - 922 Masehi) yang memetik dari Tabiin,
Said bin Musayyab, yang diterimanya dari Saiyidina Ali bin Abu Talib - lihat
riwayat dari Ibn Khuzaimah dan al-Tabrani dan al-Hakim dan diakui sahihnya
dan al-Baihaqi dalam Sya ‘bul Iman, semuanya dari Ibn Abbas. Ada juga riwayat
lain dari Ahmad dan al-Baihaqi dan Ibn Abu Hatim - lihat HAMKA, Tafsir
al-Azhar, juzuk 1,2,3, op. cit., hal. 301.

42 Ibid.
43  Riwayat al-Bukhari, Muslim dan Abu Dzar.

27

PEMBINAAN OLEH SUKU KAUM AMALIK
Selepas pembinaan yang dilakukan oleh Nabi Ibrahim AS dan
anaknya Nabi Ismail AS, Kaabah terus berdiri tegak untuk jangka
masa yang agak panjang. Namun hakikat alam bahawa sesuatu itu
lama kelamaan akan rosak juga. Itulah juga yang terjadi kepada
bangunan Kaabah. Bangunan itu lama kelamaan telah rosak dan
perlu dibaiki atau dibina semula.

Pada suatu masa banjir besar telah melanda di sekitar Makkah.
Air mengalir dengan lajunya menyebabkan kawasan Kaabah turut
ditenggelami air yang mengalir dari segenap pelusuk bukit di
sekeliling44 kawasan Kaabah itu. Akibat daripadanya, dinding-
dinding Kaabah telah pecah dan runtuh.45

Salah satu suku kaum yang telah berusaha membina semula Kaabah
selepas kejadian banjir itu ialah kaum Amalik.46 Kaum Amalik
telah membina semula Kaabah sama seperti binaan Kaabah yang
dibangunkan oleh Nabi Ibrahim AS dan Nabi Ismail AS.47

PEMBINAAN OLEH SUKU KAUM JURHUM
Apabila suku kaum Jurhum48 menguasai keseluruhan Makkah
Kaabah juga terletak di bawah penguasaan dan penjagaan mereka.
Pada masa Kaabah dibawah jagaan mereka, Kaabah telah rosak.49

44  Kaabah terletak di suatu kawasan rendah yang di kelilingi bukit-bukit.
45 Syeikh Fadhlalla Haeri, op. cit., hal. 21.
46 Kaum Amalik berasal dari keturunan Nabi Nuh AS - lihat Cyril Glasse, 1989,

The Concise Encyclopaedia Of Islam, London: Stacey International, hal. 214.
47 Op. cit..
48  Kaum Jurhum berasal dari Yaman. Salah seorang ketuanya bernama Mudad.

Beliau berketurunan daripada bapa mertua Nabi Ismail AS bernama Mudad Ibn
Amru. Kaum Jurhum menguasai Makkah selama lebih 1,000 tahun - untuk cerita
lanjut mengenai kaum Jurhum, lihat Syeikh Fadhlalla Haeri, op. cit., hal. 20-23.

49  Walau bagaimanapun, tidak dapat dipastikan sama ada kerosakan ini akibat
peperangan antara kaum Jurhum dengan kaum Qaturah (yang sebelumnya
menguasai lembah di mana letaknya Kaabah), ataupun tidak.

28

Oleh yang demikian kaum Jurhum telah membaiki semula Kaabah.

Pembinaan Kaabah oleh kaum Jurhum ini masih belum dilengkapkan
dengan bumbung. Oleh yang demikian bahagian atas Kaabah masih
lagi terbuka.50

PEMBINAAN OLEH QUSAI IBN QILAB

Lebih kurang 200 tahun sebelum kelahiran Nabi Muhammad SAW
seorang bayi lelaki yang diberi nama Zaid,51 telah lahir. Beliau
kemudian dipanggil Qusai, yang bererti “budak yang tidak dikenali.”
Bapa Qusai ialah Qilab. Apabila dewasa, Qusai menjadi begitu
berpengaruh dan kuat. Beliau kemudiannya menguasai Makkah
(dan Kaabah).52

Disebabkan usia Kaabah yang begitu lama sekali lagi Kaabah
mengalami kerosakan pada zaman Qusai Ibn Qilab. Qusai Ibn
Qilab telah membaiki semula Kaabah. Bumbung Kaabah juga telah
dibuat. Tinggi Kaabah yang dibina oleh Qusai ini ialah lebih kurang
4.5 meter.53 Dikatakan54 juga bahawa pada keempat-empat penjuru
Kaabah itu telah diletakkan patung yang besar untuk disembah55 dan
patung-patung kecil yang berjumlah 365 buah.

50 Terdapat kejadian semasa pemerintahan Jurhum ini, di mana sekumpulan lima
orang belia Jurhum telah memanjat Kaabah melalui ruang atas untuk mencuri
harta khazanah di dalamnya. Malangnya salah seorang daripada mereka
terbunuh akibat jatuh dan empat lagi lari bertempiaran - op. cit.

51 Zaid ialah moyang kelima Nabi Muhammad SAW dari salasilah berikut:
Muhammad bin Abdullah bin Abdul Mutt alib bin Hashim bin Abdul Manaf bin
Qusai bin Qilab - dari keturunan Nabi Ismail.

52  Op. cit., hal. 29.
53 Muhammad al-Azraqi, op. cit.
54 Ibid.
55  Patung-patung itu ialah Hubal, al-Lata, Mana’ta, dan al-Uzza. Patung- patung

ini diperkenalkan oleh Amru Ibn Lahii, seorang ketua suku kaum Khuza’ah.

29

PEMBINAAN OLEH KAUM (BANI) QURAISY

Mengikut al-Zuhri56 seorang sejarawan, ketika Nabi Muhammad
SAW berumur dalam lingkungan 35 tahun, iaitu sekitar tahun
605M (18 tahun sebelum Hijrah),57 Kiswah Kaabah telah terbakar.
Kebakaran itu menyebabkan dinding Kaabah retak dan rosak. Oleh
yang demikian, kaum Quraisy telah mengadakan perbincangan
sesama mereka dan mengambil keputusan membina semula Kaabah
dengan cara meruntuhkan dahulu dinding-dinding Kaabah yang
rosak itu. Sebelum mengambil keputusan meruntuhkan dinding-
dinding Kaabah itu, kaum Quraisy diselubungi kebimbangan
turunnya bala atas tindakan yang akan mereka ambil itu. Al-Walid Ibn
al-Mughairah telah bertanya kepada kaum Quraisy.58 “Adakah kamu
sedar sama ada kamu ingin meruntuhkannya bagi tujuan pembaikan
atau untuk merosakannya?” Kaum Quraisy menjawab, “Kami ingin
membaikinya.” Al-Walid berkata, “Tuhan tidak akan menghukum
orang yang membaikinya.” Seterusnya al-Walid berjalan menuju ke
dinding Kaabah membawa sebilah kapak dan berdoa, “Allahumma,
kami tidak melakukan apa-apa kecuali membaikinya.” Ini diikuti
oleh orang Quraisy yang mula meruntuhkan dinding Kaabah.

Bagi membangunkan semula Kaabah, orang Quraisy telah mengupah
seorang arkitek bernama Baqum al-Rumi.59

Dinding Kaabah dibina dengan menggunakan lapisan kayu dan batu
silih bertindih.60 Bekalan kayu diperoleh dari sebuah kapal Greek
yang rosak dan tidak dapat dibaiki di pelabuhan Syuhaibibi.61

56  Syeikh Fadhlalla Haeiri, op. cit., hal. 135. Lihat juga Abbas Abdullah Fida, op. cit.,
hal. 89.

57  Syeikh Fadhlalla Haeri, ibid: Cyril Glasse, op. cit., hal. 214.
58 Abbas Abdullah Fida, op. cit., hal. 67.
59 Syeikh Fadhalla Haeri, op. cit., hal. 136: Cyril Glasse, op. cit., hal. 214.
60  Abbas Abdullah Fida, op. cit., hal. 138; Syeikh Fadhlalla Haeri, op. cit. hal. 136;

Cyril Glasse, op. cit., hal. 214.
61  Tempat itu letaknya berhampiran pelabuhan Jeddah kini.

30

Dinding Kaabah yang dibuat oleh kaum Quraisy ini tingginya 18
hasta.62 Mereka juga membuat bumbung Kaabah.63

Pintu Kaabah pula dibina tinggi dari aras bumi bagi mengelakkan
pencuri masuk mencuri khazanah yang disimpan di dalam Kaabah.
Bahagian dasar Kaabah itu (di bahagian dalamnya) telah diisikan
dengan batu-batu yang disamakan dengan paras pintu itu. Di bahagian
dalam Kaabah enam tiang telah didirikan untuk menyokong dinding
dan bumbung Kaabah. Tiang-tiang itu dibuat dalam dua barisan
yang mengandungi tiga tiang bagi setiap barisan.64

Walaupun kaum Quraisy membina dinding Kaabah berbentuk empat
persegi yang agak tinggi, tetapi disebabkan masalah perbelanjaan,
mereka tidak dapat memasukkan kawasan Hijir Ismail ke dalam
bangunan Kaabah sebaliknya membiarkan kawasan ini di luar
dinding bangunan Kaabah. Untuk mengekalkan kawasan Hijir Ismail
ini sebagai kawasan di dalam Kaabah, kaum Quraisy telah membina
tembok separuh melengkung yang rendah65 di sekelilingnya. Perkara
ini ada juga diceritakan di dalam sebuah hadith, yang bermaksud:66

“Dari Ibn Syihab dari Salim bin Abdullah bin Muhammad bin Abu
Bakar memberitahu kepada Abdullah bin Umar dari Aisyah RA iaitu
isteri Nabi SAW bahawasanya Rasulullah SAW bersabda kepadanya:

62 Op. cit.
63  Namun begitu, dipercayai orang yang mula-mula membuat bumbung Kaabah

ialah Qusai Ibn Qilab - lihat Abbas Abdullah Fida, op. cit., hal. 89. Bumbung itu
dibina bagi mengelakkan pencuri masuk mencuri ‘khazanah yang disimpan
dalam Kaabah.

64 Abbas Abdullah Fida, op. cit., hal 89.
65 Perbincangan mengenai hal ini akan dibuat di bawah tajuk “Hijir Ismail.”
66 Lihat H.A. Razak dan H. Rais Latheif, 1980, Terjemahan Hadith Sahih Muslim.

Jil. 1,2 & 3, Jakarta, penerbit Pustaka al-Husna him. 157 01d.2); Muhammad al-
Ghazali, 1986, Fiqah al-Sirah, Kuala Lumpur: Dewan Pustaka Fajar, hal. 141.

31

Ingin membaca dengan lebih lanjut ?

Dapatkan naskhah tersebut di:

Bahagian Penerbitan Jakim,

Aras 1, Blok D9, Kompleks D,

Pusat Pentadbiran Kerajaan Persekutuan,

62519, W.P Putrajaya

No Tel: 03-8886 4575

1 - new Buku Suatu Tempat Bernama Kaabah